**НАРОДНО ЧИТАЛИЩЕ „БУДИТЕЛ-2019“**

**2904, сeло Борово, община Гоце Делчев**

**email: buditel-2019@abv.bg**

**Отчет за развитието на читалищната дейност на**

**Народно читалище „Будител-2019“, с. Борово, общ. Гоце Делчев**

**за 2021 година**

Народно читалище „Будител-2019“ е регистрирано в Агенцията по вписвания на 21.11.2019 година. През 2021 година продължи развитието на дейността му. Кандидатствано бе за допълнителна субсидирана бройка по определения ред, но от Министерство на културата съобщиха, че за 2022 година не се предвижда увеличение на субсидираните места в национален мащаб. Това, заедно с липсата на сграден фонд, създава затруднения, но не прави невъзможна дейността.

Групата за народни танци "Борова магия" за възрастни не провеждаше занятия - вследствие на мерките за ограничаване на пандемията от корона вирус и поради липса на помещение. Детските танцови състава "Борови иглички", в две възрастови групи - до 7 години и от 7 години нагоре, проведоха няколко занятия в ритуалната зала на кметството в периодите, когато бе разрешено, но условията там не бяха подходящи. Въпреки усилията подходящи помещения не се откриха.

Бабинден и ден на родилната помощ се отбеляза на фейсбук-страницата на читалището с информация за традициите на българската медицина в миналото и днес.

Организиран бе конкурс за изработване на мартенички и пролетен базар. Учителите и учениците се включиха с много желание и усърдие.

Интересно събитие бе фотоконкурсът с тема „Върни пролетта“. Снимките бяха съпроводени със съответни стихчета. Той бе за хора на различни възрасти, с цел да се представи природата на селото и околностите, пролетните дейности и настроение на жителите.

Лазаровден бе отбелязан с много песни на група деца с техния ръководител, които пяха през цялото село, посрещани бяха от млади домакини, облечени с носии и изпекли сладки питки. Празникът донесе много радост на малките деца и на големите жители на селото.

За големия празник Великден бе украсен центърът на селото с ръчно изработена украса.

На Деня на българското слово 24 май озвучихме отново центъра на Борово с песни, което създаде празничност, нямаше никакви други форми на празнуване - дори от училището. Ученици направиха табло, на което преминаващите жители и гости дописваха един след друг текста на химна Върви, народе възродени. Раздаваха се празнични стикери.

Библиотеката работи в ритуалната зала на кметството, където бяха купени от Община Гоце Делчев нови библиотечни шкафове, с част от книгите. По-голямата част от книгите остана в мазето на кметството при лоши условия. Библиотеката не е регистрирана поради липса на помещение, отговарящо на изискванията.

Събират се снимки от миналото на селото, разкази, носии, медали от участия във фестивали и други събития.

Организира се набиране на ръководители и членове на групи за изобразително изкуство и народни музикални инструменти. Учреди се туристическо дружество.

За празника Коледа се организира посрещане на Снежанка и Дядо Коледа с програма и подаръци за децата. Проведе се много успешен като продукти, посещаемост и събрани финансови средства благотворителен коледен базар в подкрепа на лекуваща се млада жена от селото.

Мерките за ограничаване на вирусната пандемия и запазването на здравето не позволиха пълноценно провеждане на планираните дейности - като празника на селото, Великден, освобождаването на нашия край от османското владичество и дори Деня на будителите, освен отбелязването им в социалната мрежа с поздрави, дискусии и исторически разкази, които срещаха одобрението на хората в Борово.

Читалищните дейности бяха популяризирани в местната телевизия Кабел Сат Запад, журналист Валентин Атанасов и в интернет изданието ИнфоМрежа, журналист Юлия Баймакова /https://infomreja.bg/v-treto-ou-%E2%80%93-goce-delchev-uchenici-i-babite-im--prigotviha-koledni-pitki-91927.html/.

През месец ноември и месец декември 2021 година се организира подписка сред жителите до Общински съвет Гоце Делчев с три предложения за варианти за осигуряване на помещение за читалището. Подписката бе внесена в деловодството на общинския съвет с копие до кмета на общината.

Годишните ни отчети се изпращат до Община Гоце Делчев, но не се внасят за разглеждане на сесия и не ни информират с цел да присъстваме, въпреки разпоредбата на Закона за народните читалища и нашите писма.

Материалите за всички осъществени събития се даряваха от членовете на настоятелството и от други членове на читалището, дали идеи и поели инициатива за реализирането им.

**Председател: ………/п/………… Венислав Сарандев**